ממשיכים לפענח עבורכם את דו"חות מבקר המדינה ■ מעת לעת נצלול אל פרק בדו"חות המבקר, נביא לכם ממנו חלקים חשובים ומעצבנים במיוחד - בשפת בני אדם ■ והיום: מה קורה עם שירותי הרפואה בצה"ל?
בקיצור נמרץ, אומר מבקר המדינה – חיילי צה"ל נאלצים לחכות הרבה יותר מידי זמן כדי לזכות לטיפול רפואי בפועל. "חיילים רבים עוברים תלאות בבואם לקבל שירות רפואי", כותב המבקר. כל חייל בהווה ובעבר יודע שמרפאות צה"ל אינן בית חולים אסותא, בלשון המעטה. אבל בפועל, הטיפול מצד הגופים האחראים לרפואת חיילי החובה בצה"ל, גרוע משירות הלקוחות של הוט. המבקר בדק ליקויים בהפניית החיילים למרפאות האזרחיות, וגם – כמה זמן צריך לחכות חייל בשביל לראות רופא?  נקודת אור: החל משנה שעברה, צה"ל הוציא לדרך תכנית חדשה שנראית כמו צעד בכיוון הנכון: תכנית לרפורמה בשירותי הבריאות בצה"ל, שכללה, בין היתר, מיקור חוץ של שירותי הרפואה לכלל אנשי הקבע (תוך הסטת משאבים לטיפול בחיילי חובה):  "מעבר של אנשי קבע לקבלת טיפול רפואי במרפאות אזרחיות נועד להתמודד עם העומס הקיים ויסיט את הרופאים לטיפול בחיילי החובה", אומרים בצה"ל בעקבות הדו"ח. נקווה שהתוכנית תציג תוצאות טובות יותר, עם קצת פחות בלגאן בשירות הרפואי לחיילים.   